মুরাত ইউসুফ

মুরাত ইউসুফ ( জন্ম ১৮ আগস্ট, ১৯৭৭, পোয়ার্তা আলবাতে ) হলেন একজন রোমানিয়ান তাতার বংশোদ্ভূত মুসলিম ধর্মীয় নেতা। তিনি বর্তমানে রোমানিয়ার মুসলিম সম্প্রদায়ের মুফতি হিসেবে দায়িত্ব পালন করছেন।

জীবনী

অধ্যয়ন 
ইউসুফ রোমানিয়ায় বিদ্যালয়ে পড়াশোনা শুরু করেছিলেন। কিন্তু ইসলামী ধর্মতত্ত্ব অধ্যয়নের জন্য, ১৯৯১ সালে তুরস্কে চলে যান। তিনি ১৯৯১ থেকে ১৯৯৪ সাল পর্যন্ত এডির্ন ধর্মতত্ত্ব বিদ্যালয়ে পড়াশোনা করেন। তারপর ১৯৯৪-৯৫ সালে তুর্কি ভাষায় দক্ষতা অর্জনের জন্য টোমার ক্লাসে অংশ নেন। ১৯৯৫ সালে তিনি সামসুনের ১৯ মে ইসলামী ধর্মতত্ত্ব অনুষদে ভর্তি হন এবং ২০০০ সালে স্নাতক সম্পন্ন করেন।

২০০১-২০০৩ সালে তিনি রোমানিয়ার ভালাহিয়া বিশ্ববিদ্যালয়ের অর্থোডক্স ধর্মতত্ত্ব অনুষদে "প্যাস্টোরাল মিশন" বিষয়ে স্নাতকোত্তর সম্পন্ন করেন। তার গবেষণার বিষয় ছিল "ডোবরুজায় ইসলামী ও খ্রিস্টান আইনের নৈতিকতা"। ২০০৪ সাল থেকে তিনি ওভিদিয়ুস বিশ্ববিদ্যালয়ে অর্থোডক্স ধর্মতত্ত্ব অনুষদে ক্যানোনিকাল আইন বিষয়ে পিএইচডি করছেন। তার গবেষণার বিষয় "ইসলামী আইন ও খ্রিস্টান যাজকীয় অনুশাসনে মানবাধিকার"।

২০০০ সালে তিনি মেডগিডিয়ার "কনস্টান্টিন ব্রানকুশি" বিদ্যালয়ে ইসলামী ধর্মের শিক্ষক হিসেবে যোগ দেন। পরে তিনি কনস্টান্টা অঞ্চলের বেশ কয়েকটি উচ্চ বিদ্যালয়ে পড়ান। ২০০০-২০০১ সালে তিনি "দারভিশ দেদেনিন দিলিন্দেন ইমান এসাসলারি" বইয়ের অনুবাদে বিশেষজ্ঞ পরামর্শক হিসেবে কাজ করেন। ২০০০ সালে তিনি রোমানিয়ার মুসলিম সম্প্রদায়ের মুফতির দপ্তরে ধর্মীয় উপদেষ্টা হিসেবে কাজ শুরু করেন এবং পরে এই পদে স্থায়ী হন। ২০০১ সালে তিনি রোমানিয়ার জাতীয় ধর্মতাত্ত্বিক পাঠক্রম প্রণয়ন কমিশনের সদস্য হন।

তিনি "ইসলাম ও বিজ্ঞান", "ইসলামে সহনশীলতা", "সমাজে ধর্মের গুরুত্ব", "ধর্ম ও গণতন্ত্র", "রোমানিয়ায় মুসলিম: অতীত, বর্তমান ও ভবিষ্যৎ" বিষয়ে সম্মেলন করেছেন। তিনি স্থানীয় তুর্কি সংবাদপত্র গুনিসিগি গেজেটেসি এবং মাসিক তুর্কি পত্রিকা কার্ডেলারে  প্রবন্ধ প্রকাশ করেছেন। তিনি রোমানিয়ান, তুর্কি, আরবি এবং ইংরেজি ভাষায় কথা বলতে পারেন।

মুফতি হিসেবে 
২০০৫ সালের ১৫ সেপ্টেম্বর সন্ধ্যায় রোমানিয়ার (কনস্টানটা) মুসলিম সম্প্রদায়ের সদর দপ্তরে মুফতি পদের নির্বাচন অনুষ্ঠিত হয়। মুফতি বাগাস সাংঘিরাইয়ের পাঁচ বছরের মেয়াদ শেষ হওয়ার পর নির্বাচন অনুষ্ঠিত হয়। সুরা-ইসলাম (সিনোডাল কাউন্সিল) ১৫ জন আলেম, ৮ জন সাধারণ মানুষ, বিদায়ী মুফতি এবং কামাল আতাতুর্ক ধর্মতাত্ত্বিক উচ্চ বিদ্যালয়ের প্রধান নিয়ে গঠিত। তখন মাত্র ২৮ বছর বয়সী ইমাম মুরাত ইউসুফ মোট ২৫ ভোটের মধ্যে ১৯ ভোট পেয়ে রোমানিয়ার সর্বকনিষ্ঠ মুফতি নির্বাচিত হন।  তিনি রেসুল মারইম, ওসমান নেগাত, হালিল ইসমেত ও বিদায়ী মুফতি বাগাস সাংঘিরাইকে পরাজিত করেন।

সংস্কৃতি ও ধর্ম বিষয়ক মন্ত্রণালয়  নির্বাচনটিকে অনুমোদন দেওয়ার পর তিনি নতুন মুফতি ২০০৫ সালের ১ অক্টোবর দায়িত্ব গ্রহণ করেন। ৫ অক্টোবর রোমানিয়ার রাষ্ট্রপতি কর্তৃক জারি করা ৯৫৯ নম্বর ডিক্রি দ্বারা তিনি মুফতি হিসেবে স্বীকৃত পান। পরদিন মনিতোরুল অফিসিয়ালে(যার ফলে ডিক্রি কার্যকর হয়)  প্রকাশিত হয়ে এটি কার্যকর হয়।

নির্বাচিত হওয়ার পর, ইউসুফ ইসলামের ভাবমূর্তি বাড়ানোর জন্য ইসলামী জীবনের পুনরুজ্জীবনের জন্য ব্যাপক পরিকল্পনা ঘোষণা করেন। কারণ তিনি উল্লেখ করেন যে, বেশ কয়েকটি সন্ত্রাসী হামলার পর মুসলিমদের চরমপন্থী হিসেবে বিবেচনা করা হয়েছে। তিনি আরও বলেন যে, তিনি দোব্রুজাকে এমন একটি এলাকা হিসেবে তুলে ধরতে চান, যেখানে খ্রিস্টান ও মুসলিমরা শতাব্দীর পর শতাব্দী ধরে সম্প্রীতি ও পারস্পরিক সম্মানের সাথে বসবাস করে আসছে।

সে সময় তিনি মুফতিয়াতের কার্যপ্রণালীতে কিছু পরিবর্তন আনার পরিকল্পনাও প্রকাশ করেন। তিনি প্রস্তাব করেন যে, সকল গুরুত্বপূর্ণ সিদ্ধান্ত শুধুমাত্র ইমাম, তুর্কি ও তাতার রাজনৈতিক দলের প্রতিনিধি এবং অন্যান্য গুরুত্বপূর্ণ রোমানিয়ান মুসলিম ব্যক্তিত্বদের নিয়ে গঠিত একটি সিনোডাল কাউন্সিলের সাথে পরামর্শের পরই গ্রহণ করা হবে। এই প্রস্তাবগুলি অন্যান্য ইইউ সদস্য রাষ্ট্রের প্রথার সঙ্গে মিলে যায়। তবে এটি ইসলামী আইন বা ঐতিহ্যের সাথে সাংঘর্ষিক নয়। ইউসুফ বলেন, "আমরা রোমানিয়ায় প্রচলিত মুসলিম বিশ্বাসে কোনও পরিবর্তন আনতে চাই না"।

২০০৬ সালের এক সাক্ষাৎকারে, ইউসুফ মন্তব্য করেছিলেন: "ইসলাম কোন মৌলবাদী ধর্ম নয়; এর আয়াতগুলিতে কোন সন্ত্রাসবাদ নেই। বর্তমানে ইসলাম সম্পর্কে ভুল ধারণা ছড়িয়ে পড়েছে যে, প্রতিটি মুসলমানই সন্ত্রাসী। কিন্তু রোমানিয়ার তুর্কি ও তাতার সম্প্রদায় সাত শতাধিক বছর ধরে এখানে বসবাস করছে এবং তারা শান্তিপূর্ণ জীবনযাপন করছে। আমাদের সম্পর্কে বলা অনেক কঠিন যে আমরা সন্ত্রাসী।"

২০০৭ সালের এপ্রিলে, মুরাত ইউসুফ শিক্ষা মন্ত্রণালয়কে কিছু রোমানিয়ান মুসলিমের স্নাতক ডিপ্লোমা স্বীকৃতি না দেওয়ার জন্য অনুরোধ করার পর বিতর্কের সৃষ্টি হয়। তারা কিছু নির্দিষ্ট প্রতিষ্ঠানে (অন্যান্য দেশের মধ্যে, সৌদি আরব, সিরিয়া, সুদান, জর্ডান এবং মিশরে অবস্থিত) ধর্মতাত্ত্বিক প্রশিক্ষণ গ্রহণ করেছিলেন। তার মতে এই যুবকরা "একটি বিপজ্জনক মৌলবাদী ধরনের ইসলাম" অধ্যয়ন করেছে। তিনি আরও দাবি করেন যে, তারা " আরব দূতাবাসগুলোর সহায়তায় পরিচালিত কিছু ফাউন্ডেশনে কাজ করছে। রোমানিয়ান গোয়েন্দা সংস্থাগুলোর নজরদারিতে থাকা সন্ত্রাসী প্রচারণার সন্দেহভাজনে এই সংগঠনগুলো তালিকাভুক্ত রয়েছে।"

ব্যক্তিগত জীবন 
ইউসুফ এবং তার স্ত্রী গুলারের একটি মেয়ে, জেহরা এবং একটি ছেলে, মুহাম্মদ এমিন রয়েছে।

তথ্যসূত্র 

সুন্নি ইমাম
জীবিত ব্যক্তি
১৯৭৭-এ জন্ম